ธปท.แจงข่าวลือธนบัตรปลอมเป็นเรื่องเก่าปี57
ธปท.แจงข่าวธนบัตร 1,000 บาทปลอมที่แชร์ในออนไลน์ เป็นเรื่องเก่าปี 57 มาแชร์ใหม่ วอนประชาชนอย่าแตกตื่น
11 ส.ค. 2558

ธปท.แจงข่าวธนบัตร 1,000 บาทปลอมที่แชร์ในออนไลน์ เป็นเรื่องเก่าปี 57 มาแชร์ใหม่ วอนประชาชนอย่าแตกตื่น
นายจิรเทพ เสนีวงศ์ ณ อยุธยา โฆษก ธนาคารแห่งประเทศ (ธปท.) เปิดเผยถึงกรณีมีกระแสข่าวการปลอมธนบัตรราคา 1,000 บาท ในหมวดหมายเลข 9A 3828862 นั้น ขอชี้แจงว่าข่าวที่ลือและแชร์กันในสังคมออนไลน์ดังกล่าวเป็นข่าวเก่าที่เคยเกิดไปตั้งแต่เดือนก.ค. 2557 และ ธปท. ได้มีการชี้แจ้งเรื่องดังกล่าวไปแล้วเมื่อ 24 เม.ย. 2558 ที่ผ่านมาแล้ว
"ขอย้ำว่า ปริมาณธนบัตรปลอมไม่ได้มากอย่างที่แชร์กันว่ามีเป็นล้านฉบับเพราะเท่าที่เคยพบธนบัตรปลอม ในหมวด 9A 3828862 ครั้งแรกนั้น พบทางภาคใต้หลังจากนั้นก็พบในหลายพื้นที่แต่เมื่อเจ้าหน้าที่ไปตรวจสอบในเบื้องต้นก็พบปลอมประมาณ 100 ฉบับเท่านั้น อีกอย่างธนบัตรปลอมมักทำจากกระดาษทำให้เปื่อยยุ่ยง่าย ผ่านคนใช้งาน 2-3ครั้งก็จะเปื่อยแล้ว จึงไม่น่าจะหลุดมาระบาดได้จนถึงปัจจุบันประชาชนจึงไม่ควรแตกตื่น"นายจิรเทพกล่าว
ทั้งนี้ ธปท.แนะนำให้ดูวิธีการตรวจธนบัตรปลอมว่า อย่ายึดแค่เฉพาะดูตัวเลขว่าอยู่หมวดไหนเท่านั้น เพราะคนร้ายอาจปลอมเป็นตัวเลขอื่นได้โดยวิธีสังเกต เบื้องต้นให้ยกส่องกับแสงสว่างจะเห็นลายน้ำชัดเจนและเห็นเนื้อเส้นที่ฝังในเนื้อกระดาษ ผิวของฟอยด์ จะเป็น 3 มิติมองเห็นชัด ธนบัตรจริงจะทนทานสูงกว่าธนบัตรปลอมกว่ามาก